  Виталий Пронин Туэ ньыль ар тырмиз «Сайлент Ву Гур» (SWG) группалы. Нырысьсэ та егитъёс калык азе потӥзы 2008-тӥ арын коньывуон толэзе Ижысь «Авиатор» клубын. Светлана Ручкина, Анатолий Галиханов, Владимир Жуйков но Григорий Степанов туж чаляк асьсэ пала берыктӥзы арлыдо но еж учкисьёслэсь сюлэмъёссэс.«Сайлент Ву Гур» егит группа ке но, вормонъёсыз трос ини. Учкисьёслы тунсыко луон понна артистъёслы ялан будоно, дискъёс поттано. Созэ но, тазэ но «SWG» вуэ. Кырӟасьсы Светлана Ручкина али дышетсконзэ азинтэ Финляндиын. Кыӵе меда улэ удмурт нылаш фин музъем вылын?- Мынам ваньмыз умой, - вера Лади Светӥ. - Татчы вуыса, валай: туризмез миграциен сураны уг яра. Финляндие куное лыктыку, ваньмыз мукет потэ, но котькытын сямен ик, татын но шуг-секытъёс вань. Но ваньмыз ас ӧраз пыриз ини: кылы воля, дышетсконэ мынэ. Учкисьёсмы медаз кышкалэ: группаысь пиосын кусыпъёсме уг ыштӥськы. Соос Ижын куиньназы шудо, мон татын репетировать карисько. Пумиськылӥськом, ӵош ик ужаськом. Кемалась ик ӧвӧл вуылӥм Нидерландые. Амстердам но Леуварден городъёсын ккалыкез шулдыртӥм. Кылем арын Италиын ортчем «Liet International-2011» конкурсын вормимы вал. Та ӵошатскон, мукет сямен сое пичи калыкъёслэн Евровиденизы шуо, аслэсьтыз сюрессэ мытӥз ӵапак Леуварденын. Отчы ми вуылӥм конкурслэн 10 ар тырмонэзлы сӥзем концертэ. Улӥмы, уд оске, корабльын. Сцена вылын мылысь-кыдысь тыршимы, уго куара туж чылкыт чузъяськиз. Ми котькытын кырӟаны дась, куара гинэ умой пуктэмын мед луоз.Татын улыны кутскеме бере валай: ялан удмурт сямен вераськисько, малпаськисько. Одӥг-ог ӟуч кыллэсь но мӧзмисько ни. Татын удмуртъёс трос ке но, сюлэм доре куриське. Но матысь дыре бертыны уз кылды, дыр, одӥг арня каникулэ вань ке но. Туж трос ужрадъёс чакламын. Тани арняе гинэ чакламын вал Пельнянь ӝыт, ортчиз Дизайн нунал, отчы люкаськылӥзы фин-угор выжыысь усточиос. Хельсинкие вуылӥз Ижысь дизайнер Полина Кубиста, алигес со Санкт-Петербургын модая арняе пыриськиз. Нялтас вераса, Леуварденын ми кырӟамы солэн костюмъёсыныз. Удмурт пужыосын туала дэремъёсмылы ваньмыз синмаськизы. Озьы ик Муш Нади эшъёссэ люкалляз, Рихимяки городын со перепеч пӧраз. Ортчиз на крезьгурлы сӥзем ужрад, отчы люкаськылӥзы Эстониысь, Карелиысь, Финляндиысь но Удмуртиысь крезьгурасьёс. Кылем аряне ик мон вытупать кари Хельсинкиын ӵыжы-выжы калыкъёслы сӥзем нуналъёсын, та ужрад ортчиз Кастрен огазеяськон кичӧлтэмъя. Матысь дыре нош ик «Сайлент Ву Гур» чузъяськоз Финляндиын, дасяськиськом турнелы, али кенешонъёс мыно татысь ньыль городын концертъёс сётон пумысен.Али шуг вераны, кызьы-мар радъяськоз улонэ. Но огзэ тодӥсько умой: берытско Удмуртие. Азьланез пумысен малпанъёсы герӟаськемын вордскем шаереным.Галина Семёнова Туспуктӥз Дмитрий Дубовцев Теги: SilentWooGoore Егитъёс  